সক্রিয় রাজনীতি থেকে অবসর নিয়েছেন পাঁচ বছর হয়ে গেল। কিন্তু তাঁর রাজনৈতিক মন তো ছুটি নেয়নি! ফলে জাত-পাত-ধর্ম এবং উগ্র জাতীয়তাবাদকে সামনে রেখে দেশ জুড়ে বিভাজনের বাতাবরণ যখন তীব্র হচ্ছে, তখন অস্থির হয়ে উঠেছেন সদ্য প্রাক্তন রাষ্ট্রপতি প্রণব মুখোপাধ্যায়। এবং এ ব্যাপারে প্রণব এতটাই উতলা যে আসমুদ্র হিমাচলের মানুষকে সতর্ক করতে রীতিমতো প্রচারেও নামতে চাইছেন তিনি। 
রাষ্ট্রপতি পদে নির্বাচিত হওয়ার আগে আনুষ্ঠানিকভাবে রাজনীতি থেকে অবসর নিয়েছিলেন প্রণববাবু। রাইসিনায় তাঁর মেয়াদ গত জুলাইয়ে শেষ হয়ে গিয়েছে। এখন চাইলে ফের রাজনীতিতে ফিরতেই পারেন তিনি। এবং সে বিষয়ে কোনও সাংবিধানিক বাধাও নেই। তবে তেমন কোনও অভিপ্রায় না থাকলেও প্রায় পাঁচ দশকের পোড় খাওয়া রাজনীতিক মনে করছেন, তাঁর দায়বদ্ধতা শেষ হয়ে যায়নি। বিশেষত গোটা দেশে মেরুকরণের পরিবেশ যখন জাঁকিয়ে বসছে এবং তা ক্রমশ ভয়াবহ চেহারা নিচ্ছে, তখন হাত গুটিয়ে থাকা যায় না। 
প্রণববাবুর কথায়, ‘‘এ যেন বলকানাইজেশনের পথে যাচ্ছে দেশটা। দেশই যদি ভাগ হয়ে যায়, রাজনীতি করবে কী নিয়ে?’’ ভ্রান্ত অর্থনৈতিক দর্শন, আর্থিক বৃদ্ধির মন্দগতি, কর্মসংস্থানের সুযোগ তৈরি করতে না পারার মতো বিষয় থেকে মুখ ঘোরাতেই বিভাজনের রাজনীতিতে উৎসাহ দেওয়া হচ্ছে বলে মত তাঁর। 
তা হলে কী করবেন প্রাক্তন রাষ্ট্রপতি? তাঁর বক্তব্য, ‘‘সারাক্ষণ শুধু সেটাই ভাবছি।’’ প্রণববাবু এ-ও ভেবেছেন, এই পরিস্থিতির বিরুদ্ধে এক প্রকার প্রচারে নেমে পড়বেন তিনি। ঠিক যেভাবে সংসদে অচলাবস্থা ও ধর্মীয় অসহিষ্ণুতার ঘটনা নিয়ে রাষ্ট্রপতি থাকাকালীন ধারাবাহিকভাবে মুখ খুলেছিলেন, এ বারও কৌশল তেমনই। মূলত কলেজ, বিশ্ববিদ্যালয় ও বিভিন্ন শিক্ষা প্রতিষ্ঠানে গিয়ে বিভাজনের রাজনীতির বিরুদ্ধে তাঁর মত তুলে ধরার লক্ষ্য নিয়েছেন প্রাক্তন রাষ্ট্রপতি। উদ্দেশ্য, যুব সম্প্রদায়কে সতর্ক করা। 
আগামী শনিবার আলিগড় মুসলিম বিশ্ববিদ্যালয়ে গিয়ে স্যর সৈয়দ আহমেদ খানের দ্বিশত জন্মবার্ষিকী স্মারক বক্তৃতা থেকে সেই যাত্রা শুরু করতে চলেছেন প্রণববাবু। নভেম্বরে কলকাতায় বিধান ট্রাস্ট আয়োজিত ইন্দিরা গাঁধী স্মারক বক্তৃতার মঞ্চ, পরে ডিসেম্বরে যাদবপুর বিশ্ববিদ্যালয়ের একটি অনুষ্ঠানেও একই ভূমিকায় দেখা যেতে পারে তাঁকে।